ປະຊາຊົນ ຫລາຍພັນຄົນ ໃນທົ່ວໂລກ ພາກັນສະຫຼອງ ວັນ Mardi Gras (ເບິ່ງສະໄລດ໌ກັບວີດີໂອ)
ປະຊາຊົນຫລາຍພັນຄົນ ພາກັນເຕົ້າໂຮມກັນໃນທົ່ວໂລກ ເພື່ອສະເຫຼີມສະຫຼອງວັນ Mardi Gras
ພວກນັກສະໜຸກສະໜານຫາຄວາມມ່ວນຊື່ນໃນທົ່ວໂລກພາກັບສະເຫຼີມ ສະຫຼອງວັນ Mardi Gras ໃນວັນອັງຄານວານນີ້ ຫລືວັນອັງຄານ ອ້ວນພີ ຊຶ່ງເປັນວັນທີ່ມີການບໍລິການອາຫານທີ່ແຊບນົວຕ່າງໆ ການເດີນສວນສະໜາມ ທີ່ເຕັມໄປດ້ວຍສີສັນຕ່າງໆ ແລະງານກິນລ້ຽງດ້ວຍສຽງຟົດຟື້ນ ກ່ອນວັນເຂົ້າພັນສາ ອັນເປັນຊ່ວງເວລາ 40 ມື້ ແຫ່ງຄວາມສໍານຶກຜິດກ່ອນວັນບຸນ Easter ນັ້ນ ວັນເທດສະການດັ່ງກ່າວ ມີຂຶ້ນໃນຂະນະທີ່ພວກປະເທດໃນຢູໂຣບຈໍາ ນວນນຶ່ງກໍາລັງປະເຊີນໜີ້ສິນແຫ່ງຊາດຢ່າງຖ້ວມລົ້ນ ພາກັນຕັດງົບປະມານ ເງິນສົງເຄາະ ແລະໜ້າວຽກລົງ ແຕ່ທີ່ປະເທດ Portugal ພວກນັກສະໜຸກສະໜານຫາຄວາມມ່ວນຊື່ນ ບໍ່ຍອມປ່ອຍໃຫ້ຂ່າວເສດຖະກິດທີ່ຝືດເຄືອງນີ້ເປັນອຸບປະສັກສະກັດກັ້ນຈິດໃຈແຫ່ງການສະເຫຼີມສະຫຼອງຂອງເຂົາເຈົ້າ ຊາວ Portugal ຫຼາຍ ໝື່ນຄົນພາກັນໃສ່ຊຸດແຕ່ງຕົວຢ່າງລະອຽດລະອໍແລະເຕັມໄປດ້ວຍສີສັນອັນງົດງາມສໍາລັບການເດີນສວນສະໜາມຕ່າງໆ ແລະການເຕັ້ນລໍາຈັງ ຫວະຊາມບາສໍາລັບເທດສະການດັ່ງກ່າວ ທີ່ນະຄອນ Rio di Janeiro ປະເທດ Brazil ງານກິນລ້ຽງໄດ້ເລີ້ມ ມາຕັ້ງແຕ່ວັນສຸກແລ້ວນີ້ ຊຶ່ງເປັນນຶ່ງຂອງການສະເຫຼີມສະຫຼອງທີ່ຜູ້ຄົນຮູ້ຈັກກັນຫລາຍທີ່ສຸດໃນໂລກນັ້ນ ປະຊາຊົນໃນນະຄອນດັ່ງກ່າວ ແລະ ພວກນັກທ່ອງທ່ຽວຫລາຍແສນຄົນໄດ້ໄປເຕົ້າໂຮມກັນໃນງານກິນລ້ຽງທີ່ມີຂຶ້ນຕາມຖະໜົນຫົນທາງສາຍຕ່າງໆ ບາງຄົນກໍພາກັນໃສ່ຊຸດແຕ່ງໂຕເປັນແມ່ຊີ ແລະເປັນພະສົງ ສະທ້ອນໃຫ້ເຫັນເຖິງທີ່ມາທາງສາສະໜາຂອງເທດສະການດັ່ງກ່າວ ແຕ່ງານກິນລ້ຽງ ທີ່ບໍລິການເຫລົ້າ ໃນມື້ດັ່ງກ່າວນີ້ ເປັນກິດຈະການທີ່ນອກສາສະໜາໄປແລ້ວ ທີ່ນະຄອນ New Orleans ເມືອງໃນພາກໃຕ້ຂອງສະຫະລັດ ການຈັດແຈງຫ້າງຫາສໍາລັບການເດີນສວນສະໜາມ ໃນວັນອັງຄານວານນີ້ ໄດ້ເລີ້ມມາໄດ້ຫລາຍເດືອນແລ້ວ ພວກກຸ່ມຕ່າງໆທີ່ເອີ້ນກັນວ່າ “Krewes” ໄດ້ມີແນວຄິດຕ່າງໆຂຶ້ນມາສໍາລັບລົດແຫ່ຂະບວນຂອງເຂົາເຈົ້າ ແລະພວກນັກ ສິນລະປິນພາກັນໃຊ້ເວລາຫລາຍເດືອນ ເພື່ອສ້າງແລະປະດັບຕົກແຕ່ງລົດຂອງເຂົາເຈົ້າ